ועדת העבודה, הרווחה והבריאות, כנסת 17, פרוטוקול מספר 453, 2008-06-04 00:00

יצחק כהן: בוקר טוב לכולנו, אני פותח בזה את הדיון בנושא: הצעה לסדר היום (דיון מהיר): סירוב משרד הבריאות לאשר טיפול במיוזיים לחולת פומפה בשם פידא חוסיין, של חבר הכנסת אחמד טיבי.

אריה אלדד: אדוני היושב ראש, נושא הדיון מאוד מעניין אותי ולכן אני כאן, אבל יש לפחות חשש לניגוד עניינים, משום שלפני כעשר שנים נסעתי להשתלמות על חשבון חברת ג'נזיים מייצרת האנזים ולכן לא אטול חלק פעיל בדיון.

יצחק גלנטי: בבקשה, חבר הכנסת אחמד טיבי.

אחמד טיבי: תודה אדוני.

אחמד טיבי: ביקשתי לזמן את הישיבה הדחופה הזאת כדיון מהיר בעניין פרטני ספציפי לגופה של חולה, הכוונה לחולה בשם פידא חוסיין.

אחמד טיבי: הוועדה המכובדת הזאת דנה בנושא פומפה לפני מספר חודשים, בערך שישה חודשים או יותר בנוכחות נציגי משרד הבריאות שטענו כי התרופה ג'נזיים מאושרת ונמצאת בסל הבריאות לכל החולים, זה היה הציטוט שיש בוועדה בפרוטוקול.

אחמד טיבי: אין הרבה חולים של פומפה בארץ.

אחמד טיבי: אגב, אין הרבה חולים כאלה בעולם, ובעיקר אין הרבה חולים מבוגרים כי לצערנו הם נפטרים בגיל צעיר.

אחמד טיבי: מדובר במחלה מטאבולית קשה, ולכן חייבים לסייע להם באמצעות טיפול תרופתי שמכסה על החסר או על הפגם המטאבולי, זהו טיפול אינזימתי.

אחמד טיבי: יש תרופה שמסופקת בשלב זה לפידא חוסיין על ידי חברת ג'נזיים, היא עושה את זה כטיפול חמלה.

אחמד טיבי: לא זה המצב שצריך להיות היום.

אחמד טיבי: המצב שצריך להיות קיים הוא שפידא חוסיין תקבל את הטיפול מסל הבריאות בצורה מסודרת.

אחמד טיבי: אומרים לנו במשרד הבריאות, כי נכון שהתרופה נמצאת בסל הבריאות, אבל היא נמצאת בסל הבריאות לטיפול בילדים, ולא לטיפול במחלת פומפה תחת ההגדרה LATE ONSET של מתבגרים או של מבוגרים או שהתפרצה מאוחר יותר או משהו כזה.

אחמד טיבי: במשך חודשים רבים גם פידא גם חברת ג'נזיים, גם שני עיתונאים אמיצים מלווים את המקרה הזה, גיא מרוז ואורלי פדר-בוש, אני הצטרפתי אליהם.

אחמד טיבי: מנסים לשכנע את משרד הבריאות לאשר את מתן התרופה, אדוני היושב ראש ללא הצלחה.

אחמד טיבי: האמת היא שאף פעם לא כתבו לנו במכתב לא, נקודה.

אחמד טיבי: אבל הם כתבו לא בניסוחים שונים, כלומר אנחנו רוצים לבדוק בעולם איפה יש הוכחה מוכחת באיזה מדינה שה- LATE ONSET פומפה מגיב היטב לטיפול או שמאושר.

אחמד טיבי: ראשית, יש לנו מקרה, זה המקרה היחיד בארץ, אדוני היושב ראש בגיל הזה שמגיבה יפה לטיפול.

אחמד טיבי: פעם היא לא היתה יכולה להגיע לכאן לכנסת בגלל בעיות תנועה, וקשיי נשימה וכדומה.

אחמד טיבי: היום היא מגיבה יפה לטיפול למרות שהיא מעבר לגיל 20.

אחמד טיבי: פניתי לשר הבריאות, אמר לי חבר הכנסת אחמד טיבי אל תדאג זה יטופל, וזה לא טופל.

אחמד טיבי: פניתי למנכ"ל שאני מכבד אותו מאוד, ואמר תן לי שבוע זה יסתיים.

אחמד טיבי: עברו שבועות רבים והבעיה ממשיכה להיות בעיה אקוטית, והסכנה מרחפת מעל חייה של פידא.

אחמד טיבי: המכתב של הוועדה האחרונה שהתכנסה הוא מכתב מתפתל, מתחכם, רוצה להחזיר אותנו לאיזושהי רפרנט בחוץ לארץ לגבי LATE ONSET ודברים כאלה, בקיצור בשלב זה פידא לא מקבלת את הטיפול.

אחמד טיבי: אני רוצה להבין אדוני היושב ראש אולי כולנו ביחד נצליח.

אחמד טיבי: יש מקרה אחד במדינה שמגיב יפה לטיפול, הטיפול הזה מאושר כמו שהתחייבו כאן כפי שזה מופיע, אבל במשרד הבריאות אומרים LATE ONSET לא מאושר, מה לעשות להפסיק את הטיפול, כי החברה רוצה להפסיק את הטיפול, כמה זמן היא יכולה לתרום זה עולה כסף ואז פידא חוסיין תמות.

אחמד טיבי: אז מה יגיד שר הבריאות ומנכ"ל משרד הבריאות והאחראים על משרד הבריאות, פעלנו לפי הספר, היא מתה לפי הספר.

אחמד טיבי: זה נראה לך סביר, נראה לך אנושי, זה נראה טפשי, מגוחך, אכזרי, לא רציני, לא רפואי, לא אתי.

אחמד טיבי: מה צריכה לעשות הבחורה המסכנה הזאת כדי לשכנע את אלה שהולכים לפי כל פסיק ונקודה כדי לאשר את הטיפול.

אחמד טיבי: אגב, בילדים אדוני היושב ראש מאשרים את הטיפול כי הוא עוזר.

אחמד טיבי: מה זה הוא עוזר, הוא מאריך את חיי החולה, במקרה זה חיי החולה ארוכים, עברה את גיל 20, אז מה בשל העובדה שהטיפול עזר והיא ממשיכה להיות בחיים אנחנו צריכים להפסיק את הטיפול כדי שהיא תמות.

אחמד טיבי: אני חושב שמשרד הבריאות נוקט בקו שגוי, לא אתי, לא אחראי, כולנו צריכים לעשות מאמץ אדיר לשכנע אותו לחזור בו מההתפלפלות המשפטית שיכול להיות שאתם צודקים, כתוב LATE ONSET לא כתוב פה LATE ONSET אבל יש פה מקרה.

אחמד טיבי: תודה אדוני היושב ראש.

יצחק גלנטי: תודה רבה חבר הכנסת טיבי, אני בכל זאת שואל בשנית האם חבר הכנסת אלדד –

אחמד טיבי: על המקרה לא על החברה, אל תזכיר חברה.

יצחק גלנטי: הייתי שמח לשמוע את דעתך הרפואית בנושא הזה.

אריה אלדד: אני בוודאי לא מומחה למחלה.

אריה אלדד: בדברי חבר הכנסת ד"ר טיבי יש הרבה מן ההגיון ביחס למדיניות הטיפול במחלות יתומות בכלל, זה קושי, השאלה אם סל הבריאות צריך לשאת על עצמו טיפול יקר במספר מצומצם של חולים, נדמה לי שהתשובה הערכית היא חיובית, אבל מעבר לזה אני לא יכול להתייחס.

יצחק גלנטי: הייתי מאוד מודה אם נציג משרד הבריאות יגיב לכל הנושא ונדע איפה אנחנו נמצאים כאן.

נתן סמוך: אני חושב שנכון מבחינה עניינית ומבחינת נקיון שיקול הדעת, שכאשר דנים בנושא הזה, אולי בהיפוך למה שנאמר פה לא נדון לגופה של חולה, אנחנו נדון בשאלה לגבי התרופה ולגבי ההתוויה, כמובן שיש לזה משמעות לגבי חולים ספציפיים, כמובן שאנחנו לא מתנתקים מהמשמעות הזאת, אבל אני חושב שלא ייתכן דיון ענייני בלי שהטיעונים בסופו של דבר יהיו ענייניים כי המקרה הפרטני הוא מקרה קשה, אני גם חושב שיש לו בנסיבות העניין פתרון, ניתן לו פתרון עד היום, אני חושב שגם הפתרון הזה צריך - -

יצחק גלנטי: סליחה, לא ברור לי מה הפתרון?

נתן סמוך: החולה מקבלת את הטיפול התרופתי.

נתן סמוך: אני אתייחס לנושא.

נתן סמוך: הטיפול בכל תרופה מתחיל מרישום של התוויה בפנקס התרופות.

נתן סמוך: ברישום של ההתוויה בפנקס התרופות מצוין במפורש מקרים מהסוג שמדובר פה כאן של ה- LATE ONSET היעילות לא בוססה.

נתן סמוך: זה קיים אצלנו, זה קיים במקומות נוספים בעולם, יש מקומות שזה קיים בהם ברמת הרישום ויש מקומות ברמת העלון לרוקח, זאת ההסתייגות שקיימת.

נתן סמוך: עלתה שאלה אם צריך לראות בזה חריג לרישום, כלומר שזה לא רשום בכלל בישראל, או צריך לראות בזה הסתייגות לרישום, אני לא יודע לאיזה כי זה עניינם של אנשי המקצוע.

נתן סמוך: אני יכול לבוא ולהגיד שכך או כך המשמעות המילולית של הדברים כפי שהם כתובים היא ברורה וחד-משמעית, אין הוכחה ליעילות במקרה הזה.

נתן סמוך: אגב, עם כל הרצון הטוב, יש כללים וצורת עבודה מובנית גם בעניין הרישום, ובהמשך גם בעניין הסעד, השיטה המובנית הזאת אפשר אולי לחלוק עליה אבל היא קיימת ומוכיחה את עצמה לדעתי גם בעניינים אחרים שלא רואים במקרה אחד ובתוצאות שהושגו במקרה אחד משום אינדיקציה לביסוס של יעילות של תרופה להתוויה טיפולית מסוימת.

נתן סמוך: זה לא מקרה שגם אם בסופו של דבר יביאו מקרה כזה או אחר כאיזשהו סוג קיי סטאדי לרשויות הרישום בעולם, הם לא יראו בו סיבה מספקת לסטות מהרעש שאומרת במקרה של LATE ONSET היעילות לא הוכחה לא בוססה.

אחמד טיבי: אדוני, יש חוות דעת.

יצחק גלנטי: ציינת משהו שלדעתי נראה בסתירה, אני מבקש להתבסס.

יצחק גלנטי: אני רואה דבר מעניין, שמשרד הבריאות כותב פה במפורש שהתכשיר נכלל בסל הבריאות של שנת 2006 וכל החולים במחלה נדירה זאת זכאים לקבל מכל הקופות החל מה-20 בספטמבר 2006.

יצחק גלנטי: מצד שני אתה בא והטיעון שלך כנציג משרד הבריאות כמובן שהתרופה הזאת לא הוכחה כתרופה יעילה.

יצחק גלנטי: האם אתה מתכוון לומר בכך שמכניסים לסל התרופות תרופות כל כך יקרות שהם אינן יעילות?

נתן סמוך: בסיכומי הדיון של ועדת הסל נאמר במפורש התרופה תיכלל לסל למקרים שבהם הוכחה יעילותה, כך כתוב בסיכומים.

יצחק גלנטי: להיאחז בכל מיני דברים ביורוקרטיים על מנת לבוא ולהגיד לבן אדם הזה היום שידוע שהוא חולה שהוא מקבל טיפול זה דברים שאתה אמרת.

נתן סמוך: התרופה הוכללה בסל למיטב ידיעתנו לפני שהטיפול הותחל בחולה הספציפית.

אחמד טיבי: היא הפריעה להתוייה, מה זה פה?

יצחק גלנטי: לדבריך, היא מקבלת את הטיפול מגורם כלשהו לא ממשרד הבריאות, לא מקופת החולים.

יצחק גלנטי: נשאלת השאלה האם הטיפול שהיום היא מקבלת יעיל או לא יעיל.

נתן סמוך: לא, זאת לא השאלה שנשאלת, ברשותו של אדוני אני יכול להגיד איך אנחנו מנתחים את הסיטואציה, יכול להיות שהניתוח של אדוני הפוך משלנו, ויכול להיות שנישאר חלוקים ויכול להיות שנסכים, אנסה להסביר את נקודת המבט שלנו.

נתן סמוך: בסיכומי הדיון של ועדת הסל נאמר והוכלל בסל למקרים שתרופה יעילה לגביה.

נתן סמוך: על בסיס הדבר הזה, בסופו של דבר כשפורסם חוזר מנכ"ל במקביל לו גם חוזר מינהל רפואה, נאמר במפורש שהתרופה לא תיכלל למקרים של LATE ONSET אלא רק במקרים שהטיפול התחיל.

נתן סמוך: הדבר הזה מהווה את הגישה שאפשר לחלוק עליה שהיא גישת ועדת הסל כפי שאומצה גם בחוזר מינהל הרפואה של משרד הבריאות שמשקף את הסל ומביא אותו לציבור.

נתן סמוך: החולה הספציפית ניתן אולי להצטער על זה, אבל זאת הסיטואציה, אגב זאת לא הסיטואציה היחידה, יש סיטואציות אחרות כולל ביחס לתרופות שיעילותן הוכחה.

נתן סמוך: אני רוצה להזכיר לוועדה הנכבדה שיש לא מעט מקרים שבגלל המתמטיקה של סל שירותי הבריאות, גם כאשר היעילות היא מוכחת והתרופה היא רשומה, התרופה לא ניתנת ולא נכללת בסל.

נתן סמוך: במקרה המסוים הזה, התרופה לא נכללה בסל.

יצחק גלנטי: אדוני, היום התרופה נכללת בסל?

נתן סמוך: בוודאי.

נתן סמוך: בואו לא ניכנס למה שהיה בהיסטוריה.

נתן סמוך: הדברים מתחילים בסופו של דבר בהתוויה, זוהי נקודת המוצא שממנה אנחנו בדרך יוצאים.

נתן סמוך: שוחחנו, קיימנו ישיבות גם עם החברה, אנחנו הבהרנו הבהר היטב בצורה חד-משמעית שהשלב הראשון שיש להגיע אליו שההסתייגות שיש ברישומים וזאת לא הסתייגות ייחודית לישראל, היא הסתייגות שקיימת גם בשיטות רישום אחרות בעולם.

נתן סמוך: ההסתייגות הזאת תוסר על ידי מידע משכנע.

נתן סמוך: אמרנו לחברה אתם יכולים להביא כל סוג של מידע מהארץ מהעולם, נהיה מוכנים לשקול אותו, לבחון אותו, אנחנו נעשה את זה, ונעשה את זה בעין אוהדת.

נתן סמוך: אין לנו מטרה לשלול טיפול, המטרה שלנו היא להיפך, לחצות את הקו הזה, לראות שיש טיפול שהוא יעיל ומוכח ולהביא אותו מהפרוזדור הזה לתוך הטרקלין של סל שירותי הבריאות.

נתן סמוך: כיוון שפטור בלא כלום אי אפשר ולמרות שאני חושב שלא נכון להחליף דיון מובנה בהכללת תרופות לסל בדיונים בחולים פרטניים היא בכל הכבוד והאהדה למקרה הזה, לצד המקרה הזה יש מקרים רבים שנמנים באלפים ויותר מזה בחולים שלא מקבלים את מבוקשם בסל שירותי הבריאות.

נתן סמוך: אנחנו לא יכולים להיות במצב שאגב התרשמות נכונה ואוהדת במקרה פרטני אנחנו נקבל החלטות שמבוססות על עקרונות שהן לא עקרונות שמנחים את ועדת הסל ככל רק בגלל סיטואציה פרטנית.

נתן סמוך: אני רוצה לומר עוד משהו, אני חושב שיש משמעות להתחלת טיפול תרופתי תמיד.

נתן סמוך: יש משמעות להתחלת טיפול תרופתי כשהמדינה מתחילה טיפול תרופתי, יש משמעות להתחלת טיפול תרופתי כאשר קופת חולים מתחילה טיפול תרופתי.

נתן סמוך: פסקנו לא אחת כלפי קופת החולים, יש פה ד"ר אהרונסון הוא יודע את זה, שגם כאשר קופת חולים מחליטה לתת תרופה שאינה בסל, והיא מתחילה אותה, יש לדברים האלה משמעות.

נתן סמוך: היא לא יכולה מהיום למחר לבוא ולהגיד אני מפסיקה את הטיפול.

נתן סמוך: הדברים אינם שונים בעיניי כשחברת תרופות שהיא חברה שנמצאת בישראל מחליטה על דעת עצמה החלטה שאנחנו מכבדים להתחיל טיפול תרופתי בחולה מסויים.

נתן סמוך: כשאדם, כל אדם, ודאי חברת תרופות מתחילה טיפול תרופתי בחולה מסוים, וזה יכול להיות במסגרת ניסוי קליני שלגביו יש הוראות ברורות, אבל זה יכול להיות גם במסגרת טיפול חמלה.

נתן סמוך: יש אחריות שבאה עם ההחלטה הזאת.

נתן סמוך: ואם בסופו של דבר חברה התחילה טיפול היא צריכה לדעת להמשיך אותו.

נתן סמוך: אולי אני אומר את הדברים האלה בצורה קיצונית, אבל אומר אותם בכל זאת.

נתן סמוך: לכוון אקדח לרקתו של משרד הבריאות, אגב מקרה ספציפי, שהוא מקרה קשה ונוגע ללב, לא אנסה לרגע להקל בסיבלה של החולה לעשות את זה מעשה בלתי ראוי.

נתן סמוך: אגב, זאת חברה שמתפרנסת יפה מסל שירותי הבריאות, כי בסך הכל התרופה נכללה בסל, והיא נכללה בסל זה אומר שהיא מקבלת כסף עבור החולים שלגביהם נכללה בסל, אז זאת לא חברה שיצאה מקופחת והחברה הזאת קיבלה החלטה והיא יודעת למה להתחיל את הטיפול התרופתי הזה אחרי שזה נכלל בסל בחולה שלגביה היה ברור, לנו היה ברור, לדעתנו גם לחברה היה ברור, שהיא נכללת בהתוויות.

אחמד טיבי: אדוני היושב ראש, מר נתן סמוך נושא הרצאה ולא נותן להעיר הערות.

אחמד טיבי: ביקשת מידע מחוץ לארץ, אני רוצה לספק לך מידע מהארץ.

אחמד טיבי: חוות דעת של פרופ' אברהם שטיינברג נוירולוג ילדים, מנהל יחידה לאתיקה רפואית שערי צדק.

נתן סמוך: שאומר סטטיסטיקה לא מעניינת אותו.

אחמד טיבי: על פי מכתבה הרפואי של פרופ' חנה מנדל כי גברת פידא חוסיין סובלת מפומפה, החלה החולה לקבל טיפול במיוזיים, מאז חל שיפור ניכר בתפקידיה, כולל תפקוד שרירי ונשימתי.

אחמד טיבי: כפי שמסרת לי הוחלט במשרד הבריאות לדחות את הבקשה לאשר את התרופה לחולה זאת בגלל LATE ONSET, הנימוקים לדחייה.

אחמד טיבי: יש מדינה אחת שמגבילה את השימוש בתרופה לאינפנטיל ONSET על פי העלון הרפואי, המידע לגבי הפתיחות והיעילות של התרופה בצורה מוכרת ומוגבלת.

אחמד טיבי: להערכתי מבחינה מוסרית אין הצדקה לדחייה זו בגלל הנימוקים הבאים.

אחמד טיבי: בהחלטת ועדת הסל מה-27 ביולי 2007 נכלל תכשיר המיוזיים ללא הגבלה של גיל והופעת המחלה.

אחמד טיבי: החולה שבפנינו מטופלת מזה שנה בתכשיר זה עם הצלחה מוכחת וללא תופעות לווי.

אחמד טיבי: לפיכך הטענה שבמדינה אחת בעולם הוגבלת שימוש לאינפנטייל אונסייט אינה רלבנטית שכן בישראל לא נקבעה הגבלה זו.

אחמד טיבי: הטענה לגבי הגבלה ביחס לפתיחות וליעילות של תרופה בצורה מאוחרת היא סטטיסטית.

אחמד טיבי: במקרה שלפנינו יש הוכחה הן ביעילות והן לפתיחות ולכך בשלב זה לא ניתן כבר להשתמש בשיקול הסטטיסטי אלא יש להחיל את המצב כפי שהוא באופן אקטואלי ואינדיוודואלי.

אחמד טיבי: אשר על כן, הנני ממליץ לשקול מחדש את ההחלטה של משרד הבריאות לגבי פידא חוסיין.

אחמד טיבי: אתה רוצה יותר מזה?

נתן סמוך: כן, אני רוצה יותר מזה, משום שהחלטה - -

אחמד טיבי: מה, שהיא תמות איזה אטימות לב יש לכם?

נתן סמוך: חבר הכנסת טיבי, מכיוון שההחלטה בסופו של דבר, מה לעשות, החלטה לגבי יעילות של תכשיר היא החלטה סטטיסטית היא לא החלטה פרטנית.

אחמד טיבי: אם זאת היתה הבת של השר או המנכ"ל שלכם, היית מתנהגים איתה כך שתמות, תתביישו לכם חצופים.

נתן סמוך: האמירה של פרופ' שטיינברג היא חוות דעת - -

אחמד טיבי: אני רופא, ולי יש חוות דעת יותר מהשר ומהמנכ"ל והיועצים המשפטיים, אתה מתנהג אליה כמו מספר סטטיסטי, זאת בן אדם, תתנהג אליה כמו בן אדם, חצופים.

נתן סמוך: ההחלטה בסופו של דבר לטוב ולרע, אגב, זה לא מקרה שועדת הסל - -

זאב אהרונסון: אני לא חושב שנכון להגיד חצופים.

נתן סמוך: כוועדת סל שמתכנסת יושבים שם אנשים שמכירים חולים.

נתן סמוך: המצוקה הפרטנית של חולים לא נעלמת מעינינו, אבל היא לא מחליטה על טיפול לחולה, היא מחליטה על טיפול בתרופה להתוויה.

נתן סמוך: חוות הדעת של פרופסור שטיינברג שאני יכול להתחבר אליה מהבחינה האנושית שאומרת יש חולה ויש סטטיסטיקה ואני מטפל בחולה, זאת לא הדרך שבה אנחנו קובעים מה דברים נרשמים ומה דברים נכללים בסל.

נתן סמוך: כשדברים נרשמים הם נכללים בסל, אני לא אכנס לשאלה אם עקרון של הרישום הוא עיקרון סטטיסטי, אבל יש בוודאי כללים לגבי הביסוס ההוכחתי של טיפולים מסוימים.

נתן סמוך: אנחנו משתדלים מאוד, וזה קשה.

נתן סמוך: משום שהמקרים שמובאים הם מקרים קשים, אנחנו משתדלים מאוד להיות עקביים עם הנושא הזה כי סטייה במקרה אחד מסמנת אפשרות לסטייה במקרים אחרים וזה דבר לא נכון, זה לא נכון מבחינת רפואה ישראלית, לא נכון מבחינת מנגנון הרישום, לא נכון מבחינת מנגנון הסל.

נתן סמוך: הפתרון של המקרה הפרטני יכול להביא איתו הרבה עיוותים במקרים אחרים כי בסופו של דבר צריך לזכור, התקציב של הסל הוא תקציב מוגבל.

נתן סמוך: אם בסופו של דבר התקציב הזה יילך למקרים שהם מקרים לא מוכחים, במקרים מוכחים אחרים רבים הטיפול - -

יצחק גלנטי: תודה.

יצחק גלנטי: תודה, העמדה ברורה.

יצחק גלנטי: בכל זאת מתעוררות מספר שאלות.

יצחק גלנטי: כאשר מדובר בארץ במקרה אחד, ואם בסך הכל גם בעולם מספר המקרים הוא מאוד קטן, הייתי אומר שהסטטיסטיקה במקרה זה, לא דבר שהוא לא דבר משמעותי, ולכן האם אנחנו נחכה על מנת שיהיו עוד מקרים כאלה בארץ ועד אז עד שיתברר אנחנו ניתן למקרה, זאת אומרת לאותה חולה נראה את הדרך לבית הקברות רק בגלל סטטיסטיקה, ואז בוודאי אם היא תגיע לבית הקברות אז בוודאי שהוכח שהתרופה לא יעילה, היא הגיעה לשם, שאם לא כן היא היתה נשארת בריאה.

יצחק גלנטי: זאת אומרת בשני המקרים איך שלא נשחק, אם היא נשארת בריאה אז בואו נחכה לעוד כמה מקרים כדי לקבוע סטטיסטית אם זה נכון או לא נכון.

יצחק גלנטי: אם היא הולכת לעולמה, אז הוכח שהתרופה לא יעילה.

יצחק גלנטי: לכן אני מצטער עם כל הכבוד שיש לי לניתוחים האלה של ניתוח הנתונים, הייתי אומר שלא נראה שיש פה מקום להתבסס על נתונים סטטיסטיים בלתי אפשריים.

נתן סמוך: אנסה להסביר אדוני, ואולי גם אנשי אגף הרוקחות ינסו להסביר קצת את העיקרון של בסיס הרישום, כי הם באמת מבינים בעניין.

נתן סמוך: אין ספק שבודקים את היעילות של טיפול, אז כל טיפול היעילות שלו נבדקת ביחס לבסיס הנתונים שאפשר להפיק.

עדינה מרקס: אבל יש לך הוכחה חיה.

יצחק גלנטי: לא הייתי רוצה להפוך את זה לדואט בינינו.

נתן סמוך: אני אקצר מאוד אדוני רק כדי להשלים את הדברים גם למען הפרוטוקול וגם כדי להניח את דעתו.

נתן סמוך: אין ספק יש טיפולים שבהם בסיס הנתונים יכול להיות רחב בגלל אופי העניין.

נתן סמוך: יש מקרים שבהם בסיס הנתונים הוא בהכרח מצומצם וצריך להסתפק בזה.

נתן סמוך: אני חושב שהגישה גם בארץ וגם בעולם שגם להתחשב בזה, אי אפשר אולי לצפות לבסיס הנתונים שאופייני לתרופות שמיועדות לטיפול במקרים יותר נפוצים גם להתחשב בהקלה הזאת אין נתונים מספיקים, ואין מה לעשות בשום דבר, נתונים של חולים בודדים לא יכולים להוות הוכחה מספקת בשום מקום וגם לא בישראל.

נתן סמוך: אני רוצה בכל זאת להגיד, אנחנו מבינים את המצוקה, ואנחנו מבינים שיש משמעות לעובדה שמדובר בחולים בודדים.

נתן סמוך: אמרנו לחברה שדלתנו פתוחה ואנחנו מוכנים לקבל כל נתון כדי לראות האם אנחנו יכולים, אפילו אולי בלי לחכות לעולם, לראות אם יש לנו יכולת להתרשם באופן בלתי אמצעי מהחומר ולקבל החלטה ביחס להסתייגות מה שבהדרגה בשלב נוסף יוביל לדיון שקשור לנושא של הסל.

נתן סמוך: אני חוזר כי זה חושב, מדברים פה כל הזמן על החולה הפרטנית, אני חושב שהמסר שצריך לצאת מהוועדה הזאת זה מסר חשוב שאומר שגם לחברות תרופות בישראל יש אחריות.

יצחק גלנטי: מונח פה והוקרא המכתב של פרופ' שטיינברג.

יצחק גלנטי: אני לא הייתי אומר שהוא סוכן של חברת תרופות.

יצחק גלנטי: נתן סמוך: אני לא טענתי את זה.

יצחק גלנטי: לכן יש לך יש פה חוות דעת רפואית לגבי יעילות או אי היעילות.

יצחק גלנטי: תודה.

עדינה מרקס: אני חושבת שהדיון הוא דיון עקרוני וגם דיון אישי.

עדינה מרקס: אנחנו מדברים על חולים בודדים, על תרופה מאוד יקרה, ואני מבינה את ההסתייגויות ואת כל הדברים האלה.

עדינה מרקס: אבל עומדת חולה שהיא הוכחה סטטיסטית לצורך העניין הזה שהתרופה היתה יעילה בשבילה, כי מה היתה האלטרנטיבה בהוראות של משרד הבריאות נתתי העתק לפידא והוצאתי בבוקר ממאגר התרופות את פרטי מסגרת הכללה בסל, מה היא עושה אם התרופה מוגבלת לרישום בידי רופא מומחה או הגבלה אחרת בנספח, ולא כתוב פה הגבלה מטעמי גיל.

עדינה מרקס: אמר חבר הכנסת טיבי בצדק רב, אין פה מקום להגבלה מטעמי גיל, אין מקום.

עדינה מרקס: זאת אומרת, גם מבחינה סטטיסטית הוכח LATE ONSET פומפה התרופה כן עוזרת, מצד שני הנקודה השנייה שבמסגרת הכללה בסל וזה היה בדיונים ב-2006 או 2007, דנו ודיברו על הדברים האלה ולא נכללת ההגבלה.

עדינה מרקס: אני חושבת שלגברת הזאת מגיע לקבל את התרופה הזאת.

עדינה מרקס: זה שחברת התרופות נתנה לה עד היום זה לא אומר, היא אזרחית מדינת ישראל, משלמת מס בריאות כמו כל אזרח מדינת ישראל.

עדינה מרקס: אני לא רואה סיבה מדוע ייגרע חלקה.

עדינה מרקס: ההגבלות האלה מטעמי גיל, יש הרבה תרופות והרבה מאוד טיפולים שמגבילים אותם מטעמי גיל, חלק מהם הם ענייניים, חלק מהם הם לא ענייניים הם כלכליים.

עדינה מרקס: אני חושב שאחת ולתמיד צריך פעם אחת לעשות סדר בזה.

עדינה מרקס: אני חושבת שהאגודה לזכויות החולה תלך לבג"צ על הנושא הזה אם הנושא הזה לא יעבור.

יצחק גלנטי: תודה רבה גברתי.

יצחק גלנטי: אבקש את פרופ' חנה מנדל בית החולים רמב"ם.

חנה מנדל: חשוב לי מאוד לשמוע את הדברים של נציג משרד הבריאות שבאמת יש בהם הרבה מאוד הגיון.

חנה מנדל: אסור שתאשים אותי שאני סוכנת של מישהו בדיוק כמו שטיינברג, אני מטפלת בעשרת החולים בארץ במחלת הפומפה.

חנה מנדל: אני מכירה כל אחד עד שורש שיער ראשו, יודעת איך הם מגיבים לטיפול ושהם מגיבים לטיפול, ובכלל מה זאת המחלה הזאת.

חנה מנדל: אדם נולד עם המחלה, רצה הגורל--

יצחק גלנטי: סליחה, זה גנטי?

חנה מנדל: ודאי.

חנה מנדל: רצה הגורל והחולה נפגש עם רופא שמכיר את המחלה הוא הובחן מוקדם.

חנה מנדל: רצה הגורל והעובדה שפידא היתה תמיד ילדה חלשה ולא השתתפה בספורט וכולם צחקו עליה איך היא שוחה בבריכה, וכל מיני סימפטומים שהסביבה הרפואית לא היתה מודעת שבעצם אלו הם הסימנים של מחלה שהיא לא חמורה כמו המחלה של תינוקות, שאם הסימנים של מחלה שהולכת ומתפתחת ובסופו של דבר תגרום לה לאי ספיקה נשימתית ולשיתוק וכל מה שכרוך בזה.

חנה מנדל: המחלה הזאת היא מחלה שאתה נולד איתה, תקרא לה אינפנטייל, תקרא לה LATE ONSET הרבה פעמים זה העיניים של הרופא הרגיש שיעשה את ההבחנה המוקדמת.

חנה מנדל: אם יעשה הבחנה מוקדמת היא נכללת בסל, יעשה הבחנה מאוחרת שלא באשמתה נקרא לזה.

חנה מנדל: קודם כל אולי באמת חסר בפרסומים בספרות וכמי שמעורה ומכיר את החולים גם מחו"ל כי הקבוצה היא מאוד קטנה, כ-700 חולים רובם LATE ONSET, בכלל לא הצורה שאצלנו בארץ, אני בטוחה שאתה יודע.

חנה מנדל: חמישה אני מכירה אישית, וממפגש למפגש אתה רואה מה קרה להם.

חנה מנדל: אני לא מדברת על חולה מכיסא גלגלים קם והולך, או בחורה שהיתה מונשמת 24 שעות ואיננה מונשמת היום, או מישהו שהיה נגנן פסנתר כבר לא היה מסוגל לשבת ולנגן, הוא חזר לתת רסיטל.

חנה מנדל: זאת אומרת שיש BEST MEDICIN שהתרופה הזאת יעילה.

חנה מנדל: האם לכולם, אתה יודע שבכל תרופה לא לכולם תהיה יעילה, אבל התרופה הזאת אין ספק שהיא יעילה לאותם אלה שנקרא להם LATE ONSET בחלקם ואולי לא הם LATE ONSET בגללנו, בגלל שאנחנו הרופאים, הרי במה אני עוסקת עכשיו וללכת לנוירולוגים, וללכת לרופאים פנימאים ולהגיד להם תראו, אתם חושבים על מחלה זאת וזאת כי הן יותר שכיחות ואתם מפקששים אולי את המחלה בבדיקת דם הכי קטנה למחלה שמכל מחלות ניוון השרירים שבעולם הנה יש לנו תרופה.

חנה מנדל: אני מאמינה בתרופה הזאת למרות שאני יודעת שהיא לא תהיה יעילה במאה אחוז של החולים, אבל היא בהחלט תרופה יעילה.

חנה מנדל: להבדיל בין הגילים, אני גם ראיתי את זה בהנחיות של סל התרופות, אני מאמינה לכל מילה שאתה אומר כי אני רואה גם את הצד- - במחקר כלולים מאות של חולים, אבל הם לא חולים בארץ.

חנה מנדל: אין ספק שהתרופה הזאת יעילה.

חנה מנדל: אחת הנקודות הכי חשובות היא, פידא היא רק דוגמה, אבל פידא היא דוגמה עד כמה אנחנו צריכים אפילו בתוך החברה הרפואית שלנו להעלות את המודעות של הרופאים גם למחלות גנטיות נדירות ובמיוחד לאותן המחלות שיש היום טיפול, גם אם הטיפול הוא יקר הטיפול הזה הוא פשוט יעיל.

חנה מנדל: פידא מוכיחה את זה, האם זה נעשה בדרך זאת או אחרת היא קיבלה את התרופה כדי שנוכיח שבאמת היא עובדת.

חנה מנדל: התרופה עובדת, ראיתי את פידא לפני שהתחילה את התרופה, אני רואה את פידא ומלווה אותה לאורך הדרך התרופה אצל פידא עובדת.

חנה מנדל: אני מוכנה להשתדל ולאסוף את כל המקרים ולראות עד כמה אנחנו יכולים להגיש לכם דו"ח מדויק ועדכני להיום.

חנה מנדל: אבל אם אתם מאמינים לי בתור הרופאה שמטפלת בהם אין לי שום קשר ושום כלום התרופה הזאת היא תרופה יעילה.

יצחק גלנטי: אני מציין פעם נוספת שלפנינו חוות דעת נוספת אמנם לא בכתב אלא בעל פה מעבר לחוות הדעת הקודמת של פרופ' שטיינברג, גם פרופ' חנה מנדל שמטפלת במחלה הזאת, המידע שבידיה רחב וגדול הוא מקיף גם מידע בינלאומי בנושא זה.

יצחק גלנטי: אני חושב ששתי חוות דעת מן הסוג הזה חיוביות הן חוות דעת מספיקות על מנת להכיר ביעילותה של התרופה.

סמיר סלאח אדין: אדוני היושב ראש, נכבדיי חברי הכנסת, גבירותי ורבותיי.

סמיר סלאח אדין: אני מייצג את עמותת אנזים מאחר ונבצר מיושב ראש העמותה להופיע, אני גם הורה לחולה במחלת פומפה שמו עמאר והוא בן חמש וחצי.

סמיר סלאח אדין: הוא מרגיש מצוין הוא מתפתח באופן נורמלי לחלוטין.

סמיר סלאח אדין: ברצוני לציין כי פרופ' חנה מנדל שמנהלת את הטיפול בחולי הפומפה מזה חמש שנים כותבת לאחרונה, עמאר מוכר כסובל ממחלת פומפה ומטופל באנזים חלופי עם תגובה טובה מאוד לטיפול.

סמיר סלאח אדין: הילד פעיל מאוד מבחינה מוטורית, הולך, רץ רוכב על אופניים ועוסק בקראטה.

סמיר סלאח אדין: גבירותיי ורבותיי, על מנת להמחיש את נושא הדיון אני מרשה לעצמי לשתף אתכם בכאב ובסבל שעברנו כהורים.

סמיר סלאח אדין: הבכור שלנו נפטר מאותה מחלה אז חשוכת מרפא, מחלה שפגעה בשריריו ואט אט שיתקה אותם והביא למותו בגיל שלוש.

סמיר סלאח אדין: לאחר סבל מתמשך ומוות איטי כשכולנו ניצבים מעל ראשו חסרי אונים.

סמיר סלאח אדין: אני גם לא אשכח את הרגעים האיומים כאשר נודע לנו כי עמאר סובל מאותה מחלה שגרמה למות אחיו הבכור וזוכר את הימים הנוראים לפני שהחל בטיפול איך התינוק החמוד שלנו לא היה מסוגל לינוק, להחזיק ראש, להרים גפיים שהלך ונחלש מיום ליום עד שבקושי יכול היה לנשום.

סמיר סלאח אדין: עברנו עלינו ימים קשים של אובדן וחוסר אונים עד שבאה הישועה והתקווה כאשר נכלל התינוק שלנו במחקר של חברת ג'נזיים שבדק את השפעת מתן האינזים החלופי על חולה הפומפה.

סמיר סלאח אדין: מאז הוא מקבל אחת לשבועיים את האנזים שמחסורו גרם לאגירה בשרירים מה שפגע במערכות החיוניות בגופו.

סמיר סלאח אדין: מהטיפולים הראשונים הרגשנו את השוני, זה כמו ההבדל שמרגישים כאשר מאכילים תינוק רעב.

סמיר סלאח אדין: הרגשנו שהוא יותר בטוח בעצמו, שהוא רוצה לעשות דברים, שיש לו את המוטיבציה להתמודד עם הקשיים.

סמיר סלאח אדין: עם הזמן ראינו ששמחת החיים אצלו תופסת את מקום תחושת חוסר האונים והדיכאון שנבע מהחולה שאפפה את חייו ושיתקה את חושיו.

סמיר סלאח אדין: תחושתנו התאמתו כאשר נבדק לצורך הערכת מצב ונצפה שיפור ניכר בתפקוד הלב, משמע שריר הלב מתחזק והמסקנה, האנזים עושה את העבודה.

סמיר סלאח אדין: ואז כל האנרגיות הטמונות בתינוק מתפרצות ומהר מהר מתחיל להפגין את היכולות המופלאות שלו ואנו כהורים לא חושבים יותר על המוות ועל אובדן ואפילו לא על מוגבלות.

סמיר סלאח אדין: החיים שלנו השתנו מקצה לקצה הלוואי על כולם.

סמיר סלאח אדין: ברשותכם, אני רוצה להוסיף ולומר כנציג העמותה שאנו גאים בהחלטה ההגיונית והמתבקשת והאמיצה לכלול את המיוזיים בסל התרופות 2006 למרות המשאבים המוגבלים.

סמיר סלאח אדין: אני בטוח שההחלטה התקבלה מתוך רגישות והערכה וכבוד לחיי אדם.

סמיר סלאח אדין: אנו פונים אליכם בבקשה להמשיך במסורת הזאת שמאפיינת את מקבלי ההחלטות ואת נציגי העם בישראל.

סמיר סלאח אדין: תרשו לי לומר עוד דבר ולא מתוך כוונה להציק לכם חלילה.

סמיר סלאח אדין: אני רוצה להאמין שההחלטות מתקבלות ללא קשר למוצא ולגזע, אבל בכוונתי לספק לכם חומר למחשבה.

סמיר סלאח אדין: ניצבת כאן בת מיעוטים חולה במחלה קשה מאוד וחל שיפור ניכר ומוכח במצבה.

סמיר סלאח אדין: מאז שחברת ג'נזיים בנדיבותה מספקת לה את התרופה בחינם.

סמיר סלאח אדין: מצד אחד היא יודעת וגם הבדיקות מוכיחות שהתרופה מצילה חיים וללא התרופה מצבה התדרדר עד כדי מוות איטי וסבל מתמשך.

סמיר סלאח אדין: מצד שני, הממשל, קופות החולים ומשרד הבריאות מתנהגים באטימות לב כלפי החיים שלה.

סמיר סלאח אדין: מה תחשוב בחורה שחייה מוטלים בספק מול תהום חסר הגיון ובסיס כלשהו.

סמיר סלאח אדין: אנו קוראים לכם להתגייס למאבק הצודק של פידא, בוא ניתן לפידא להפנות את כל האנרגיות שלה למלחמה במחלה הקשה, ולא ניתן לבזבז את הכוחות שלה במאבק ארוך ומתיש בממסד.

סמיר סלאח אדין: בוא נעזור לה לקבל את התרופה המאושרת בסל הבריאות מתוקצבת ליתר החולים במחלת הפומפה.

סמיר סלאח אדין: תודה רבה לכם.

יצחק גלנטי: תודה רבה אדוני.

אחמד טיבי: התרופה נכנסה לסל עם תקציב הן לילדים והן למבוגרים והקופות אדוני היושב ראש, מקבלות תקציב של מיליונים לגבי כולם.

אחמד טיבי: יש עודף של תקציב לגבי הטיפול הזה.

יצחק גלנטי: תודה רבה על הערה.

זאב אהרונסון: אני מבקש להתייחס לנושא בכללותו ולא לחולה הספציפי.

זאב אהרונסון: אני שמח שהתרופה באמת עוזרת לחולים האלה ומצילה את החיים שלהם.

זאב אהרונסון: אנחנו רק צריכים לזכור פרט שהוא מכאיב לנו בקופות כל יום, ההחלטות של הועדה מסוכמות אחר כך בחוזר מנכ"ל, וחוזר המנכ"ל הופך להיות החוק של הקופות - - החלטות הוועדה הן קשות ביותר, הן לעתים מפלות אנשים אף שאנו יודעים שהתרופות יעזרו להם, בוועדה אנחנו לא מסוגלים לתת לכולם ונאלצים לעשות הגבלות שלפעמים נראות לי מרושעות מפאת חוסר הכיס.

זאב אהרונסון: זאת אומרת אם הסרטן בחלחולת לדוגמה עד גובה של 14 סנטימטר מהקצה מגיע לו, אם זה 16 סנטימטר מהקצה לא מגיע לו אותה תרופה.

זאב אהרונסון: הרבה מאוד חולים מופיעים לפנינו יום יום ואומרים אנחנו מטופלים בתרופה, אנחנו קונים אותה מכספנו, אנחנו מוציאים רבע מליון שקל לשנה כדי לקנות את התרופה, ראו, אנחנו חיים, זה עוזר לנו ומה שנקרא פה באטימות לב נאלצים להגיד להם אנחנו מצטערים הקופה לא יכולה לספק לכם את התרופות, היא לא בסל, היא לא מתהדרת עם האותיות הקטנות, עם המשפטים התפלים, עם ההחלטות המרושעות תקראו איך שאתם רוצים, אבל כך זה נעשה.

זאב אהרונסון: המקרה שמונח פה לפנינו קורע את הלב, כמוהו גם מקרים אחרים.

זאב אהרונסון: הוועדה דנה השנה במחלה ילדים לא קיבלו טיפול ומתו בגלל חוסר אנזים אחר.

זאב אהרונסון: אותו דבר הכניסו את זה גם במגבלות גם במחלה הזאת, כך שאנחנו צריכים לשקול פה אל מול הקריאה של הלב שלנו שאומר צריך לתת איזשהו מנגנון שבו ניתן לתקן עיוותים אבל בצורה מסודרת, קרי לחזור לדון בזו או אחרת, לשנות אולי על התקצוב, לשנות אותו קצת אחרת ולהכניס אותו לתוך החוק ובתוך הכללים.

יצחק גלנטי: אני מבין מדבריך אדוני שפשוט אתה קורא לועדת הסל.

זאב אהרונסון: לא לועדת הסל, פה זה משרד הבריאות ומנכ"ל משרד הבריאות.

זאב אהרונסון: אבל צריך להיות מנגנון כי המנגנון הקיים נשען על החוק, והחוק אומר שאתה לא יכול להכניס שום דבר לסל מבלי שתיקצבת אותו.

זאב אהרונסון: בחוזר המנכ"ל שיצא אחרי הוועדה יש שני סעיפים, התרופה תינתן לטיפול במחלה, התרופה לא תינתן ל-LATE ONSET, רק שני סעיפים כאלה קטנים.

זאב אהרונסון: יכולים לכנות אותה איך שיכולים, אבל כדי לשנות אותה צריך למצוא מקור תקציבי ולתת אותו לסל, אחרת אנחנו נפגע בכל הריקמה העדינה של ההחלטות גם לגבי חולים שלא מופיעים כאן היום.

יצחק גלנטי: תודה רבה אדוני.

זהבה גלאון: אני רוצה להתנצל שהגעתי עכשיו, הייתי בוועדה אחרת.

זהבה גלאון: אני רוצה לשאול שאלה, אמנם נכנסתי באמצע הדברים כאן, שמעתי את ההסבר שנמסר כאן, למה הקופה לאור זה שמדובר במקרה יחיד ולאור זה שבוועדת הסל זה מוגדר על פי הגדרות.

זהבה גלאון: אני פשוט מכירה מנסיון אישי שלי, לא במחלה, אבל טיפלתי בפניות של חולים שבאמת היו מקרים בודדים, מחלות יתומות, שהיום נניח זה חל על שניים או שלושה אנשים.

זהבה גלאון: בסופו של דבר יש איזשהם מצבים שהקופות לוקחות על עצמן עם כל הקושי, הקופות יש להן בכל זאת התייחסות כוללת למחלות שמתייחסות להרבה אנשים, אבל יש מקרים נדירים שהקופות צריכות להעמיד מן רזרבה שמתייחס למקרים יתומים או מחלות יתומות לצורך העניין.

זהבה גלאון: אני לא יודעת באיזה קופה פידא מבוטחת אבל אני חושבת שגם הוועדה הזאת צריכה להתוות קריאה כללית לקופות למיניהן, שבמקרים כאלה דרמטיים הקופות יקחו על עצמן.

זהבה גלאון: אני יודעת שקשה לקופות, הם יגידו שיש להן אלף ואחד דברים, אבל יש מצבים שזה מה שצריך לעשות.

יצחק גלנטי: תודה רבה לחברת הכנסת זהבה גלאון.

יצחק גלנטי: רשות הדיבור לנציג שירותי בריאות כללית.

רוני טורטן: אני חושב שהדברים כבר נאמרו לא סתם הדבר לא קיבל התייחסות בועדת הסל.

רוני טורטן: זאת ומרת, אם ועדת הסל לא היתה כותבת שהדבר לא מיועד לטיפול ב-LATE ONSET אולי היה אפשר לטעון, זה לא נכתב יכול להיות שכן, יש כמה מקרים שנראה שכן.

רוני טורטן: אבל הוועדה בדקה את הדברים האלה וגם נציג משרד הבריאות אמר את זה, ואמר שאין הוכחה לזה ולכן זה לא ייכלל.

רוני טורטן: לכן הציפיה שהקופה תחליט על דעת עצמה שהיא פועלת לא על פי הסל, לא על פי משהו שנכתב במפורש - -

וילמה מאור: כבר קרה שקופות החולים נתנו תרופות שאינן נמצאות בסל לחולים שלהם.

וילמה מאור: היה אצלנו בוועדת העבודה והרווחה בכנסת הקודמת שקופת חולים "מכבי" נתנה לחולת איידס תרופות שלא נכללו בסל.

זהבה גלאון: עניין של שיקול דעת של הקופה וכמה הם מוכנים לפעול לפנים משורת הדין.

רוני טורטן: ברגע שהקופה תיקח על עצמה תצטרך להתאים את הטיפול לכל החולים שהם שייכים לאותה קבוצה של טיפול עם כל העלויות שתהיינה כרוכות בגלל שזה תקדים שיקבע - -

אחמד טיבי: יש מקרה אחד.

רוני טרטן: שמענו שיש יותר מקרים ויהיו עוד מקרים.

חנה הנדל: בישראל היא מקרה יחיד שאובחן מאוחר.

חנה הנדל: אני מדגישה את זה, אם היתה מאובחנת בתור ילדה היום לא היינו יושבים פה בישיבה.

זהבה גלאון: יש כאן נסיבות מאוד מיוחדות.

זהבה גלאון: מקרה יחיד בישראל שאובחן מאוחר, יש לזה אחריות.

זהבה גלאון: אני לא יודעת על מי נופלת האחריות הזאת.

זהבה גלאון: אבל בנסיבות האלה שמדובר על מקרה יחיד מקרה יחיד גוזרים את דינה.

יצחק גלנטי: אם הרופאים לא איבחנו את המקרה, האם צריך להטיל את האשמה על החולה?

רוני טרטן: אני לא מומחה בתחום, אבל בכל זאת הספרות עוסקת בהבדל בין מה שנקרא אינפנטל אונסט, זאת אומרת שיש חסר מוחלט של האנזים לבין אלה שהם LATE ONSET שהחסר הוא חלקי, ובכל זאת בכל הספרות, לא איזושהי המצאה של מדינת ישראל או של ועדת הסל, או שמישהו העלה, אלא זו הספרות הרפואית העולמית כולל של החברה עצמה שמדברת על זה שיש שתי קבוצות של חולים, אחת אלה עם תוחלת החיים המאוד קשה שלגביה יש הוכחה, אמנם היא קבוצה קטנה.

רוני טרטן: יש הוכחה מדעית שאכן הטיפול הזה עוזר, לאלה שהם LATE ONSET אין הוכחה שזה עוזר.

רוני טרטן: וכמו שיכול להיות שהמצב הקליני הוא כזה יכול להיות שהוא למרות הטיפול.

רוני טרטן: אם ועדת הסל תקבע ותהיה הוכחה שהדבר הזה יעיל אז יהיה צורך לתקצב את זה בגלל שמדובר לפי מה שאני מבין סדר גודל של כשני מליון שקלים למטופל לשנה.

זהבה גלאון: אני רוצה לחלוק על הקביעה הזאת.

זהבה גלאון: נכון שעל קופות החולים מוטלת החובה לספק תרופות שנמצאות בסל, אין על זה חולק.

זהבה גלאון: אבל אין שום איסור לספק תרופות שלא נמצאות בסל.

זהבה גלאון: כבר ניתנה דוגמה, אין איסור, מה גם שאנחנו מדברים על מקרה אחד כרגע שאובחן במדינת ישראל.

זהבה גלאון: אתה אומר יש לזה עלות מאוד גבוהה אני מקבלת את זה.

זהבה גלאון: פתאום יימצא לאור זה עוד מקרה אני לא יודעת, אין איסור על הקופות לממן תרופות שלא בסל.

רוני טרטן: נאמר פה על ידי נציג משרד הבריאות ואם הבנתי נכון שהקופות החייבות לפעול על פי סל התרופות.

זהבה גלאון: ממש לא.

זהבה גלאון: אין שום חובה.

וילמה מאור: אותו ביטוח משלים שנתן תרופות לחולי סרטן שאינם נמצאים בסל, מה זה היה?

זהבה גלאון: טיפלתי במקרה שקופת חולים מאוחדת נענתה לתת תרופה לילד אחד שזה שלושה מקרים בכל המדינה תרופה שלא נמצאת בסל.

זהבה גלאון: אין איסור על הקופה לממן תרופות שלא בסל.

אחמד טיבי: אגב, אדוני היושב ראש, בהחלטת הוועדה מהתאריך 10 בספטמבר 2006 נוסח ההחלטה מונח לפניי.

אחמד טיבי: הוועדה החליטה בישיבתה על הכללת התרופות והטכנולוגיות הבאות בסל, הרחבת טיפולי P.G.D.

אחמד טיבי: עבור חמישים נשים.

אחמד טיבי: מיוזיים לטיפול במחלת פומפה המוערכת בעלות של 13 מליון שקלים.

אחמד טיבי: לא כתוב כאן בהחלטה שום סייג לגבי גיל, לגבי אינפנטל או LATE ONSET, מאיפה בא הסייג, מהברקה של חוזר מנכ"ל.

נתן סמוך: לא, זה לא נכון.

נתן סמוך: החלטות ועדת הסל מישיבתה כתוב כך: "הטיפול בתכשיר יינתן רק לחולים במחלה שעבורם הוכחה יעילותה.

נתן סמוך: אני שוב רוצה להזכיר לחברי הוועדה הנכבדה, רישום התרופה צויין במפורט שבמצבי LATE ONSET היעילות לא הוכחה, הדברים מתחברים חוזר מינהל רפואה מבטא אותם.

נתן סמוך: אין פה סתירה.

יצחק גלנטי: תודה רבה.

פידא חוסיין: אני רוצה להודות לכל אדם שמנסה לפתור את הבעיה.

פידא חוסיין: אני לוקחת את הטיפול כבר שנה ומצבי מאוד הסתדר.

פידא חוסיין: לפני הטיפול הייתי מונשמת עשרים וארבע שעות עם חמצן עשרים וארבע שעות, לא יוצאת מהבית, מתקלחת בעזרת מישהו.

פידא חוסיין: סליחה על ההתרגשות.

פידא חוסיין: אני רוצה לחיות.

יצחק גלנטי: תודה רבה.

יצחק גלנטי: אני חושב שמשפט הסיכום מאוד מרגש.

יצחק גלנטי: תודה רבה.

יצחק גלנטי: סיכום מדיון מהיר בנושא סירוב משרד הבריאות לאשר טיפול במיוזיים לחולת פומפה בשם פידא חוסיין.

יצחק גלנטי: ועדת העבודה הרווחה והבריאות החליטה פה אחד לקרוא למשרד הבריאות לאשר מתן תרופת מיוזיים לחולה פידא חוסיין הנמצאת בסכנת חיים, ובד בבד קוראת לשירותי הבריאות הכללית לאשר מתן התרופה לפידא חוסיין.

יצחק גלנטי: משרד הבריאות התחייב בתאריך 26 ביוני 2007 בעקבות ישיבת ועדת העבודה והרווחה כי התרופה מאושרת בסל הבריאות לכל החולים.

יצחק גלנטי: יעילות התרופה לגבי פידא חוסיין הוכחה הן ברמה הנשימתית והן ברמה השרירית, על כן אין מנוס מאישור מתן התרופה לחולה.

יצחק גלנטי: תודה רבה.